በአፍሪካ ሀገራት በኮሮና ቫይረስ ከተያዙት መካከል 335 ሰዎች ማገገማቸው ተገለጸ፡፡
ባሕር ዳር ፡ መጋቢት 21/2012 ዓ.ም (አብመድ) ከአፍሪካ ኅብረት አባል ሀገራት 46 የኮሮና ቫይረስ እንደተገኘባቸው አረጋግጠዋል፤ በእነዚህ ሀገራት 4 ሺህ 760 ሰዎች በቫይረሱ የተያዙ ሲሆን የ146 ሰዎች ሕይወት አልፏል፤ 335 ሰዎች ደግሞ ከበሽታው አገግመዋል፡፡ከመካከለኛው አፍሪካ ሀገራት 257 ሰዎች በቫይረሱ ተይዘው 11 ሰዎች ሕይወታቸው ሲያልፍ 9 አገግመዋ፡፡ ከምሥራቅ አፍሪካ ሀገራት ደግሞ 374 ሰዎች በቫይረሱ ተይዘው ስድስት ሕይወታቸው አልፎ ስድስት ደግሞ ማገገማቸው ተረጋግጧል፤ ካገገሙት ውስጥ አራቱ ኢትዮጵያ ያሉ መሆናቸውን የአፍሪካ ኅብረቱ አስታውቋል፡፡ ታንዛንያ እና ኬንያም አንድ አንድ ሰዎች ማገገማቸው ታውቋል፡፡የሰሜናዊ አፍሪካ ሀገራት 1 ሺህ 922 ሰዎች በቫይረሱ መያዛቸውን አረጋግጠዋል፤ 105 በቫይረሱ ሲሞቱ 223 ደግሞ አገግመዋል፡፡ ግብጽ 609 ሰዎች በቫይረሱ እንደተያዙ አረጋግጣለች፤ የ40 ሰዎች ሕይወት አልፏል፤ 132 ደግሞ አገግመዋል፡፡ ሌላኛዋ ሰሜን አፍሪካዊት ሀገር አልጀሪያ 511 ሰዎች በቫይረሱ ተይዘውባታል፤ የ31 ሰዎችን ሕይወት አጥታለች፤ 77 ደግሞ አገግመውላታል፡፡ከደቡባዊ አፍሪካ ሀገራትም በድምሩ 1 ሺህ 346 ሰዎች በቫይረሱ ተይዘው 31 ከሕመሙ አገግመዋል፤ ሁለቱ ግን ሕይወታቸው ማለፉ ተሰምቷል፡፡ ደቡብ አፍሪካ 1 ሺህ 280 ሰዎች በቫይረሱ እንደተያዙ ያረጋገጠች በቀጣናው ቀዳሚ ሀገር ናት፤ አንድ ሞትም ተመዝግቦባታል፡፡በምዕራብ አፍሪካ 861 ሰዎች በቫይረሱ ተይዘው የ22 ሰዎች ሕይወት አልፏል፤ 66 ደግሞ አገግመዋል፡፡ ከቀጣናው ቡርኪና ፋሶ 222 ሰዎች የተያዙባት ሆና ቀዳሚ ላይ መቀመጧን የአፍሪካ ኅብረት አስታውቋል፡፡በአብርሃም በዕውቀት